|  |
| --- |
| 1997 елның 29 августында Иҗтимагый берләшмәләрнеңгамәлгә кую съезды тарафыннанРАСЛАНДЫ |
| 2012 елның 8 декабрендә «Бөтендөнья татар конгрессы»иҗтимагый берләшмәләренеңхалыкара берлеге V съездындаРАСЛАНДЫ |
| 2017 елның 3 августында «Бөтендөнья татар конгрессы»иҗтимагый берләшмәләренеңхалыкара берлеге VI съездындаРАСЛАНДЫ |

**«Бөтендөнья татар конгрессы»**

**иҗтимагый берләшмәләренең**

**халыкара берлеге**

**УСТАВЫ**

**(яңа редакциядә)**

**Казан шәһәре**

**Татарстан Республикасы**

**2017**

Эчтәлек

1 [статья. Гомуми нигезләмәләр. 3](#_Toc487021288)

2 [статья. Берлекнең юридик статусы 4](#_Toc487021289)

3 [статья. Берлекнең максатлары, бурычлары, принциплары, эшчәнлек предметы. 4](#_Toc487021290)

4 [статья. Берлекнең хокуклары һәм вазыйфалары 6](#_Toc487021291)

5 [статья. Берлек әгъзалыгы. Берлек әгъзаларының хокуклары һәм бурычлары. 7](#_Toc487021292)

6 [статья. Берлекнең идарә органнары. 8](#_Toc487021293)

7 [статья. Берлекнең структурасы 14](#_Toc487021294)

8 [статья. Берлекнең мөлкәте. 14](#_Toc487021295)

9 [статья. Берлектә исәп һәм хисап алып бару 15](#_Toc487021296)

10 [статья. Берлек уставына үзгәрешләр һәм өстәмәләр кертү тәртибе 15](#_Toc487021297)

11 [статья. Берлекне яңадан оештыру һәм бетерү тәртибе 15](#_Toc487021298)

# **1 статья. Гомуми нигезләмәләр.**

1.1.«Бөтендөнья татар конгрессы» иҗтимагый берләшмәләренең халыкара берлеге, алга таба «Берлек» дип аталып, иҗтимагый берләшмәләр – юридик затларның уртак эшчәнлек алып баруы һәм аларның гомуми мәнфәгатьләрен яклау, Берлекнең һәм аның берләшмәләренең уставта билгеләнгән максатларына ирешүе өчен оештырылган халыкара иҗтимагый берләшмәсе булып тора.

1.2. Берлек үз эшчәнлеген әгъзаларының иреклелек һәм тигез хокуклылыгы принципларында, үзидарә, Россия Федерациясе Конституциясе һәм законнары, гамәлдә булган халыкара хокук принциплары һәм нормалары, Россия Федерациясенең халыкара шартнамәләре һәм әлеге Устав нигезендә алып бара.

1.3. Берлек дәүләт теркәве узган көннән юридик зат булып таныла, ул аерымланган мөлкәткә һәм мөстәкыйль баланска ия.

1.4. Берлекнең рус телендәге тулы атамасы: Международный Союз общественных объединений «Всемирный конгресс татар».

1.5. Берлекнең рус телендәге кыскартылма атамасы: МСОО «Всемирный конгресс татар», Всемирный конгресс татар, ВКТ.

1.6. Берлекнең татар телендәге тулы атамасы: «Бөтендөнья татар конгрессы» иҗтимагый берләшмәләренең халыкара берлеге.

1.7. Берлекнең татар телендәге кыскартылма атамасы: Бөтендөнья татар конгрессы, БТК.

1.8. Берлекнең инглиз телендәге тулы атамасы: International Union of public associations «World congress of the tatars».

1.9. Берлекнең инглиз телендәге кыскартылма атамасы: IUPA «World congress of the tatars», World congress of the tatars.

1.10. Берлекнең оештыру-хокукый формасы – иҗтимагый берләшмәләр берлеге.

1.11. Берлекнең территориаль статусы – халыкара иҗтимагый берләшмә.

Берлек үз эшчәнлеген Россия Федерациясе, БДБ илләре һәм чит ил дәүләтләре территориясендә алып бара.

1.12. Берлек – коммерциячел булмаган оешма һәм табыш алу аның эшчәнлеге максаты булып тормый.

1.13. Берлек хөкүмәт оешмасы булып тормый, дәүләт хакимияте органнары функциясен башкармый, тынычлык урнаштыру эшчәнлеген башкара, халыкара оешмалар белән бәйләнешне тормышка ашыра.

1.14. Уставта билгеләнгән максатларын һәм бурычларын гамәлгә ашыру өчен Берлек дәүләт органнары, мәдәни-мәгърифәти учреждениеләр, милли-мәдәни берләшмәләр, ассоциацияләр, сәяси партияләр һәм хәрәкәтләр, дини оешмалар, аерым гражданнар белән хезмәттәшлек итә.

1.15. Берлекнең даими гамәлдә булган җитәкчелек итү органы – Берлекнең Милли Шурасы (Национальный Совет Союза, National Сouncil of the Union) урнашкан урын: Россия Федерациясе, Татарстан Республикасы, Казан шәһәре.

1.16. Россия Федерациясе законнары һәм Кыргызстан Республикасы законнары нигезендә Берлекнең Кыргызстан Республикасында филиалы (алга таба – Филиал) ачылды.

1.17. Филиалның рус телендәге тулы атамасы: Филиал Международного Союза общественных объединений «Всемирный Конгресс Татар» в Кыргызской Республике.

1.18. Филиалның кыргыз телендәге тулы атамасы: «Татарлардын бүткүл дүйнөлүк конгресси» эл аралык коомдук бирикмелердин биримдигинин Кыргыз Республикасындагы филиалы.

Филиалның урнашкан урыны: Кыргызстан Республикасы, 720040, Бишкәк шәһәре, Пушкин урамы, 78 нче йорт, 24 нче кабинет.

# **2 статья. Берлекнең юридик статусы.**

2.1. Берлек Россия Федерациясе законнары нигезендә дәүләт теркәве узган көннән юридик зат булып таныла.

2.2. Берлек милке булып аерымланган мөлкәт тора һәм ул үз йөкләмәләре буенча әлеге мөлкәт белән җавап бирә.

2.3. Берлек үз исеменнән мөлкәти һәм шәхси мөлкәти булмаган хокуклар алырга һәм аларны тормышка ашырырга, үз эшчәнлегенә бәйле йөкләмәләр алырга, шартнамәләр, контрактлар, килешүләр, сәүдә килешүләре төзергә, исәп-хисап һәм башка счетлар, шул исәптән валюта счетлары ачарга, гомумюрисдикциядәге судларда, арбитраж һәм третейский судларында дәгъвачы һәм җавапка тартылучы булырга хокуклы.

2.4. Берлек уставта билгеләнгән максатлар нигезендә, Россия Федерациясе законнарында каралган тәртиптә, Татарстан Республикасында, Россия Федерациясендә, шулай ук Россия Федерациясеннән читтә үз исеменнән юридик гамәлләр кылырга хокуклы.

2.5. Берлекнең татар, рус һәм инглиз телләрендә атамасы, Берлекнең урнашкан урыны күрсәтелгән түгәрәк мөһере, шулай ук штампы, бланклары һәм башка реквизитлары бар.

2.6. Берлек Россия Федерациясе законнарында билгеләнгән тәртиптә үз эмблемасын, символикасын булдырырга хокуклы.

2.7. Берлек «Милләт каһарманы» («Патриот нации») ордены (таныклыгы бирелә), «Татар халкы алдындагы зур казанышлары өчен» медале (таныклыгы бирелә), Мактау грамотасы, Рәхмәт хаты белән бүләкләү эшчәнлеге алып бара.

2.8. Берлек үзенең уставта билгеләнгән эшчәнлеген тормышка ашыру өчен Россия Федерациясе законнары нигезендә Россия Федерациясе территориясендә, шулай ук БДБ илләре һәм чит ил дәүләтләре территориясендәге кредит оешмаларында исәп-хисап һәм башка счетлар ачарга хокуклы.

2.9. Берлек үз йөкләмәләре буенча хосусый акчалары һәм мөлкәте белән җавап бирә, Россия Федерациясе законнары нигезендә алар бурыч түләтү өчен алынырга мөмкин.

2.10. Дәүләт Берлек һәм аның филиаллары йөкләмәләре буенча җаваплы булмый.

2.11. Дәүләт хакимияте органнары һәм аның вазыйфаи затлары Берлек эшчәнлегенә, шулай ук Берлек дәүләт хакимияте органнары һәм аның вазыйфаи затлары эшчәнлегенә, Россия Федерациясе законнарында каралган очраклардан тыш, катнаша алмый.

# **3 статья. Берлекнең максатлары, бурычлары, принциплары һәм эшчәнлек предметы.**

3.1. Берлек эшчәнлегенең төп максатлары булып түбәндәгеләр тора:

- татар халкын берләштерү, аның иҗтимагый һәм мәдәни-мәгърифәти оешмалары эшчәнлеген камилләштерү;

- Татарстан Республикасының социаль-икътисадый һәм милли-мәдәни үсешенә булышлык итү;

- татар халкы күпләп яшәгән төбәкләрдә аның мәдәни-милли үсешен тормышка ашыру программаларын һәм механизмнарын эшләү.

3.2. Берлек эшчәнлеге өчен төп бурычлар булып түбәндәгеләр тора:

- гомуми демократик принциплар, халыкара хокук нормалары һәм татарлар яшәгән илләр законнарын үтәү нигезендә татарларның этнотөбәк проблемаларын хәл итү буенча эшчәнлек;

- татар телен, фәнне, мәгарифне, милли мәдәниятне, тарихи мирасны, халык педагогикасын, демографияне үстерү өлкәсендә максатчан программаларны эшләү һәм аларны гамәлгә ашыруга булышлык итү;

- милли сәясәт мәсьәләләре буенча дәүләт органнары һәм иҗтимагый берләшмәләр өчен аналитика, тикшеренү һәм эксперт тикшеренүләре оештыру һәм уздыру, гамәли тәкъдимнәр эшләү, закон проектлары, дәүләтара шартнамәләр һәм килешүләр әзерләү;

- Берлекнең уставта билгеләнгән бурычларын гамәлгә ашыру максатларында аның әгъзалары, филиаллары һәм вәкиллекләре арасында, шулай ук башка оешмалар арасында мәгълүмат алмашу;

- Берлекнең һәм аның филиаллары һәм вәкиллекләре мөлкәтен хокукый яктан яклау;

- хезмәттәшлекне тормышка ашырганда әхлак формалаштыру, үзара ышаныч мохите булдыру, ышанычлылык һәм куркынычсызлыкны тәэмин итү;

- күргәзмәләр, конференцияләр, симпозиумнар оештыру һәм уздыру;

- татар диаспорасы, хөкүмәтнеке булмаган халыкара оешмалар белән үзара эшчәнлек алып бару.

3.3. Берлек эшчәнлегенә төп нигез салучы принциплар булып түбәндәгеләр тора:

- Россия Федерациясендә татар халкының үз милли телен, мәдәниятен һәм гореф-гадәтләрен саклап калуга һәм үстерүгә хокукын тану һәм гамәлгә ашыру;

- Россия Федерациясе халыкларының милли бердәмлеге идеологик һәм сыйнфый карашлар һәм хорафатлардан өстен булуын тану;

- халыкара хокук нормаларын, халыкара шартнамәләр шартларын, Татарстан Республикасы һәм Россия Федерациясе, татарлар яшәгән илләр законнарын тану һәм тайпылышсыз үтәү;

- Россия Федерациясе халыкларының милли һәм этник проблемаларын демократик юл белән чишү.

3.4. Берлек эшчәнлеге предметы булып түбәндәгеләр тора:

- Татарстан Республикасында, Россия Федерациясе субъектларында, БДБ илләрендә һәм чит ил дәүләтләрендә яшәүче татарларның социаль-мәдәни һәм хокукый хәле турында мәгълүматны туплау һәм анализлау;

- татарларның милли-мәдәни үсеше мәсьәләләре һәм Россия Федерациясе халыкларының милли-мәдәни үсеше өлкәсендә проблемалар белән шөгыльләнүче дәүләт, иҗтимагый, мәдәни-мәгърифәти һәм фәнни-тикшеренү оешмалары, массакүләм мәгълүмат чаралары, халыкара оешмалар белән үзара эшчәнлек алып бару;

- иҗтимагый һәм башка оешмаларның татарлар һәм Россия Федерациясе халыкларының милли-мәдәни үсеше өлкәсендәге эшчәнлеге өчен эксперт тикшеренүләрен координацияләү, гамәли тәкъдимнәр эшләү;

- Татарстан Республикасы һәм Россия Федерациясе дәүләт хакимияте органнарына тәкъдимнәр һәм мөрәҗәгатьләр, закон һәм дәүләтара килешүләр проектлары кертү;

- Россия Федерациясе законнарында билгеләнгән тәртиптә сайлауларда һәм референдумнарда катнашу;

- Татарстан Республикасы, татар халкы тормышы турында ышанычлы мәгълүмат туплау һәм аны тарату, газеталар һәм журналлар бастыру, телевидение һәм радио программалары әзерләү, татарлар күпләп яшәгән төбәкләрдә массакүләм мәгълүмат чаралары белән үзара эшчәнлек алып бару;

- Берлек карарларын үтәү;

- Берлек әгъзалары тәҗрибәсен һәм мөмкинлекләрен, халыкара иҗтимагый оешмалар эшчәнлеге формаларын һәм методларын үз эшчәнлегендә файдалану.

# **4 статья. Берлекнең хокуклары һәм бурычлары.**

4.1. Берлекнең хокуклары.

Уставта билгеләнгән максатларын тормышка ашырганда Берлек Россия Федерациясе законнары нигезендә түбәндәгеләргә хокуклы:

- фәнни һәм мәдәни-мәгърифәти оешмалар, уку-укыту йортлары, предприятиеләр, иҗтимагый оешмалар белән халыкара элемтәләр булдыру, алар белән тиешле килешүләр төзү, халыкара симпозиумнар һәм конференцияләр эшендә катнашу;

- үзенең эшчәнлеге турында мәгълүмат тарату;

- Татарстан Республикасы һәм Россия Федерациясе законнарында билгеләнгән тәртиптә дәүләт хакимияте органнары һәм җирле үзидарә органнары карарларын эшләүдә катнашу;

- Россия Федерациясе законнарында билгеләнгән тәртиптә җыелышлар, митинглар, демонстрацияләр, урам йөрешләре уздыру;

- массакүләм мәгълүмат чараларын гамәлгә кую һәм нәшрият эшчәнлеге алып бару;

- дәүләт хакимияте органнарында һәм җирле үзидарә органнарында Берлек вәкиле буларак катнашу һәм Берлек хокукын яклау;

- иҗтимагый тормышның төрле мәсьәләләре буенча инициативалар һәм тәкъдимнәр белән чыгыш ясау, аларны дәүләт хакимияте һәм җирле үзидарә органнарына кертү;

- Татарстан Республикасы, Россия Федерациясе законнары һәм Берлек Уставы нигезендә шартнамәләр һәм килешүләр төзү, башка юридик гамәлләр кылу;

- үз акчаларыннан мөстәкыйль рәвештә файдалану, рубльләрдә һәм чит ил валютасында кредитлар алу;

- халыкара иҗтимагый берләшмәләрне гамәлгә кую;

- коммерциячел булмаган оешмалар булдыру;

- юридик зат хокукы булган хуҗалык оешмалары һәм ширкәтләр булдыру;

- Россия Федерациясе законнарында билгеләнгән тәртиптә Берлекнең уставта билгеләнгән эшчәнлеге мәсьәләләре буенча консультация, хокукый, мәгълүмати, реклама, мәдәни-мәгърифәти, мәгариф, мәдәни-күңел ачу, телевидение һәм радио эшчәнлеге алып бару;

- Россия Федерациясе, БДБ илләре һәм чит ил дәүләтләре территориясендә филиаллар һәм вәкиллекләр булдыру;

- Берлекнең тиешле максатларына туры килә торган эшкуарлык эшчәнлеге алып бару, чөнки бу Берлекнең уставта билгеләнгән максатларына каршы килми.

Законнарда һәм Берлек Уставында каралган башка хокукларга ия булырга мөмкин.

4.2. Берлекнең бурычлары.

Уставта билгеләнгән максатларын тормышка ашырганда Берлек Россия Федерациясе законнары нигезендә түбәндәгеләргә бурычлы:

- Берлек эшчәнлеге өлкәсенә кагылышлы Татарстан Республикасы һәм Россия Федерациясе законнарын, гамәлдә булган халыкара хокук принципларын һәм нормаларын, шулай ук аның Уставында каралган нормаларны үтәргә;

- ел саен Берлек эшчәнлеге, аның мөлкәтеннән файдалану турында хисап бастырырга һәм хисап белән танышуны тәэмин итәргә;

- ел саен Берлекнең дәүләт теркәве органнарына даими гамәлдә булган җитәкчелек итү органы урнашкан урыны, аның атамасы һәм Берлек җитәкчеләре турында мәгълүматны күрсәтеп, Юридик затларның бердәй дәүләт реестрына кертелә торган белешмәләр күләмендә үзенең эшчәнлеген дәвам итүе турында мәгълүмат бирергә;

- Берлекне дәүләт теркәвенә алу турында карар кабул иткән дәүләт органы вәкилләрен Берлек һәм аның филиаллары уздыра торган чараларга кертергә;

- Берлекне дәүләт теркәвенә алу турында карар кабул иткән дәүләт органы вәкилләренә Берлек Уставы, Татарстан Республикасы һәм Россия Федерациясе законнары нигезендә Берлек эшчәнлеге белән танышуда булышлык итәргә.

Законнарда һәм Берлек Уставында каралган башка бурычларны үтәргә мөмкин.

# **5 статья. Берлек әгъзалыгы. Берлек әгъзаларының хокуклары һәм бурычлары.**

5.1. Берлек әгъзалары булып юридик затлар – законнарда билгеләнгән тәртиптә теркәлгән, Берлек Уставын танучы, аның максатларын, бурычларын, карарларын гамәлгә ашыручы, Берлек эшчәнлегендә катнашучы Россия һәм чит ил иҗтимагый берләшмәләре тора ала.

Иҗтимагый берләшмәләр – Берлек әгъзалары мөстәкыйль юридик затлар булып тора.

5.2. Берлек әгъзалары тигез хокукка ия һәм бердәй бурычлар үти.

5.3. Берлек әгъзалыгына керү ирекле нигездә башкарыла. Берлек әгъзалыгына Берлекнең Милли Шурасы карары нигезендә кабул ителәләр.

5.4. Берлекнең Милли Шурасы гаризаны һәм иҗтимагый берлекнең вәкаләтле органының Берлек әгъзалыгына керү турында карарын кабул итә һәм аның Берлек Уставы һәм Россия Федерациясе законнары таләпләренә туры килү-килмәвен карап тикшерә.

5.5. Берлек әгъзалыгына юридик зат – иҗтимагый берләшмәнең язмача гаризасы һәм Берлеккә керүче иҗтимагый берләшмәнең вәкаләтле органы карары, аның дәүләт теркәве органнарында теркәлүе турында таныклыгы һәм иҗтимагый берләшмәнең Уставы күчермәләре нигезендә Берлекнең Милли Шурасы карары белән кабул ителәләр.

5.6. Иҗтимагый берләшмәнең Берлек әгъзасы буларак хокуклары Берлекнең Милли Шурасы тарафыннан аны Берлек әгъзасы итеп кабул итү турында карары кабул ителгән көннән барлыкка килә.

5.7. Берлек әгъзалыгы иҗтимагый берләшмәнең Берлек әгъзалыгыннан чыгуы турында карары нигезендә аның составыннан ирекле рәвештә чыгуы, яисә Берлек әгъзасының системалы рәвештә Берлек Уставын бозган өчен Берлекнең Милли Шурасы карары буенча аның составыннан чыгарылуы, яисә Берлекнең абруен төшерүче гамәлләр кылуы, яки Берлек эшчәнлегеннән читләшүе очракларында Берлекнең Милли Шурасы карары белән туктатыла.

5.8. Берлек әгъзалыгыннан чыгарылу турында карарга судта шикаять белдерелергә мөмкин.

5.9. Берлек әгъзалары түбәндәгеләргә хокуклы:

- сайлау органнары формалаштыруда һәм Берлекнең даими органнары эшендә (вәкилләр аша) катнашырга;

- Берлек уздыра торган чараларда катнашырга;

- Берлекнең җитәкче һәм контроль органнарына сайларга һәм сайланырга;

- Берлек карарларын тормышка ашыруда хокукый, методик ярдәм һәм оештыру ягыннан ярдәм алырга;

- Берлек эшчәнлеге планнары, ул уздыра торган чаралар турында мәгълүмат алырга, аның бухгалтериясе һәм башка документаль хисаплар белән танышырга;

- Берлек һәм аның филиалларыннан консультацияләр, бәяләмәләр, тәкъдимнәр алырга, Берлек басмаларында нәшер ителергә;

- үз эшчәнлеген үстерүдә һәм камилләштерүдә Берлек ярдәменнән файдаланырга;

- Берлек йөкләмәсе буенча дәүләт хакимияте һәм җирле үзидарә органнарында, иҗтимагый һәм башка оешмаларда аның вәкиле булырга;

- ирекле рәвештә Берлек әгъзалыгыннан чыгарга;

- Берлек әгъзалары хокуклары һәм бурычларына кагылышлы теләсә кайсы мәсьәлә буенча фикер алышырга;

- Берлекнең эшләре белән идарә итүдә катнашырга;

- Берлек органнарының гражданлык-хокукый җаваплылыгына китерүче карарларына законнарда каралган очракларда һәм тәртиптә шикаять белдерергә.

5.10. Берлек әгъзалары түбәндәгеләргә бурычлы:

- Берлек Уставын үтәргә;

- Берлекнең максатларын һәм бурычларын тормышка ашыруда катнашырга;

- Берлек кысаларында хезмәттәшлекне үстерергә;

- үзләре сайланган Берлек органнары эшендә катнашырга;

- Берлек эшчәнлегенә зыян китерүче гамәлләр эшләүдән тыелырга һәм турыдан-туры Берлеккә зарар китерүгә юнәлтелгән гамәлләр кылмаска;

- Берлекнең җитәкче органнары карарларын үтәргә;

- Уставта каралган әгъзалык взнослары кертергә һәм Берлекнең югары органы карары буенча Берлек мөлкәтенә өстәмә мөлкәти түләүләр кертергә;

- Берлек эшчәнлеге турында яшерен мәгълүматны таратмаска;

- закон нигезендә Берлекнең алга таба үз эшчәнлеген дәвам итү-итмәвен хәл итүче карарлар кабул итүдә, әлеге карарларны кабул итүдә аның катнашуы кирәк булган очракта, катнашырга;

- Берлек максатларына ирешүдә билгеле бер тоткарлык тудыручы яисә әлеге максатларга ирешү мөмкинлеген юкка чыгаручы гамәлләр (гамәл кылмау) башкармаска.

# **6 статья. Берлекнең идарә органнары.**

6.1. Берлекнең идарә органнары булып түбәндәгеләр тора:

Съезд – югары идарә органы;

Берлекнең Милли Шурасы – Берлек съездлары арасындагы чорда даими гамәлдә булган җитәкче орган;

Берлекнең Милли Шурасы президиумы – Берлекнең Милли Шурасы утырышлары арасындагы чорда даими гамәлдә булган җитәкче орган;

Берлекнең Милли Шурасы Башкарма комитеты – Берлекнең башкарма органы;

Берлекнең Милли Шурасы рәисе – югары вазыйфаи зат;

Берлекнең Милли Шурасы Башкарма комитеты җитәкчесе;

Берлекнең контроль-ревизия комиссиясе.

6.2. Съезд – Берлекнең югары идарә органы.

Берлекнең югары җитәкче органы булып Берлек Съезды тора, ул Берлекнең Милли Шурасы карары белән биш елга бер тапкыр уздырыла. Берлекнең чираттан тыш Съезды Берлекнең Милли Шурасы карары, Берлек әгъзаларының яртысыннан күбрәгенең язмача таләбе, Берлекнең контроль-ревизия комиссиясенең язмача гаризасы буенча уздырылырга мөмкин.

Берлек әгъзаларына Съезд уздырылуы, аның көн тәртибе проекты, Берлек Съездында катнашучы вәкилләр нормасы, Берлек Съездына делегатлар сайлау тәртибе, аны уздыру көне һәм урыны турында хәбәр Берлекнең Милли Шурасы тарафыннан язмача рәвештә аны уздыру көненә кадәр ким дигәндә өч ай алдан җибәрелә.

Берлек Съезды аның эшендә катнашу өчен сайланган, Россия Федерациясе Граждан кодексы таләпләре нигезендә вәкаләтләре расланган делегатлар вәкилләренең яртысыннан күбрәге катнашкан очракта гамәлгә хокуклы санала.

Берлек Съездына делегатлар Берлекнең Милли Шурасы тарафыннан билгеләнгән вәкилләр нормасы буенча сайлана.

Берлек Съездында тавыш биргәндә һәр делегат бер тавышка ия була.

6.3. Берлекнең югары идарә органы – Съездның махсус компетенциясе булып түбәндәгеләр тора:

- Берлек эшчәнлегенең өстенлекле юнәлешләрен һәм аның мөлкәтен формалаштыру һәм файдалану принципларын билгеләү;

- Берлекнең Уставын раслау, аңа үзгәрешләр һәм өстәмәләр кертү;

- Берлек әгъзалары составына кертү һәм Берлек әгъзаларыннан чыгару тәртибен («Бөтендөнья татар конгрессы» иҗтимагый берләшмәләренең халыкара берлеге әгъзасы статусы алу һәм аны туктату тәртибе һәм әгъзалык взнослары турында нигезләмә) билгеләү;

- әгъзалык взнослары күләмен һәм түләү ысулын билгеләү, Берлек әгъзаларының аның мөлкәтенә өстәмә мөлкәти түләүләре тәртибе турында карар кабул итү («Бөтендөнья татар конгрессы» иҗтимагый берләшмәләренең халыкара берлеге әгъзасы статусы алу һәм аны туктату тәртибе һәм әгъзалык взнослары турында нигезләмә);

- биш елга Берлекнең Милли Шурасы әгъзаларын, контроль-ревизия комиссиясе әгъзаларын сайлау һәм аларның вәкаләтләрен вакытыннан алда туктату;

- Берлекнең Милли Шурасы рәисен сайлау;

- Берлекне яңадан оештыру яисә бетерү, ликвидация комиссиясе билгеләү, ликвидация балансын раслау турында карарлар кабул итү.

Берлекне яңадан оештыру мәсьәләсе буенча карар Съездда катнашучы делегатларның гомуми саныннан дүрттән өч өлешкә күбрәк булган тавыш белән кабул ителә. Тавыш бирү формасын Берлек Съезды билгели.

Берлек Съезды Берлек эшчәнлегенә кагылышлы төрле мәсьәләләрне карап тикшерергә һәм алар буенча карар кабул итәргә хокуклы.

Берлек Съездының махсус компетенциясенә кагылышлы мәсьәләләр буенча карарлар Съездда катнашучы делегатларның гомуми саныннан өчтән ике өлешкә күбрәк булган тавыш кворумы булганда кабул ителә.

Башка мәсьәләләр буенча карарлар Съездда катнашучы делегатларның гади күпчелеге тавышы белән кабул ителә.

6.4. Берлекнең Милли Шурасы – даими гамәлдә булган җитәкче орган.

Берлекнең Милли Шурасы Берлек Съездында, кагыйдә буларак, Съезд делегатлары арасыннан биш елга сайлана, Берлек Съезды арасындагы чорда әлеге Берлек Уставы һәм Россия Федерациясе законнары нигезендә Берлек эшчәнлегенә җитәкчелек итә, Берлек эшчәнлеге мәсьәләләре буенча карарлар кабул итә.

Берлекнең Милли Шурасы әгъзалары саны Съездда билгеләнә, ул 75 кешедән дә артык булырга тиеш түгел. Берлекнең Милли Шурасы татар халкының күренекле һәм абруйлы вәкилләре – галимнәр, язучылар, дәүләт, муниципаль һәм җәмәгать эшлеклеләре, Россия Федерациясе һәм татарлар күпләп яшәгән чит ил төбәкләрендәге татар җәмәгатьчелеге вәкилләреннән сайлана.

Берлекнең Милли Шурасы утырышлары, кирәк булган саен, әмма ким дигәндә календарь елга бер тапкыр уздырыла һәм, анда Берлекнең Милли Шурасы әгъзаларының яртысыннан күбрәге катнашса, гамәлгә хокуклы дип санала.

Берлекнең Милли Шурасы вәкаләтләре:

- «Бөтендөнья татар конгрессы» иҗтимагый берләшмәләренең халыкара берлегенә керүче оешмалар эшчәнлеген оешманың максатлары һәм бурычлары нигезендә координацияләү;

- Съезд һәм Берлекнең Милли Шурасы тарафыннан кабул ителгән карарларны тормышка ашыруны контрольдә тоту;

- Берлекнең эшчәнлеге программаларын һәм эш планын раслау;

- Берлек филиалларын һәм вәкиллекләрен булдыру һәм аларны бетерү турында карар кабул итү;

- Берлекнең еллык хисабын һәм еллык бухгалтерия балансын раслау;

- Берлекнең финанс планын раслау һәм аңа үзгәрешләр кертү;

- Берлекнең башка оешмаларда катнашуы турында карар кабул итү;

- Берлекнең Милли Шурасы Башкарма комитеты эшен контрольдә тоту;

- Берлекнең Милли Шурасы рәисе урынбасарларын раслау;

- Берлек тарафыннан билгеләнгән бүләкләр белән бүләкләү турында карарлар кабул итү;

- юридик зат исеменнән гаризалар белән чыгыш ясау;

- Съезд тарафыннан сайланган Берлекнең Милли Шурасы рәисе үз эшен вакытыннан алда туктаткан очракта, Берлек съездлары арасындагы чорда Берлекнең Милли Шурасы рәисен сайлау, аны Берлекнең киләсе Съездында раслау.

6.5. Берлекнең Милли Шурасы рәисе.

6.5.1. Берлекнең Милли Шурасы рәисе Берлек эшчәнлегенә җитәкчелек итүче югары вазыйфаи зат булып тора.

Берлекнең Милли Шурасы рәисе булып Россия Федерациясе гражданы, Берлекнең Милли Шурасы әгъзалары арасыннан биш елга сайлап алынган татар халкының абруйлы вәкилләреннән берсе булырга мөмкин, аның вәкаләтләре вакыты Берлекнең Милли Шурасы рәисе вазыйфасында ике сроктан да артык булырга тиеш түгел.

6.5.2. Берлекнең Милли Шурасы рәисенең биш урынбасары була:

беренче урынбасар булып Берлекнең Милли Шурасы Башкарма комитеты җитәкчесе тора;

дүрт урынбасар Берлекнең Милли Шурасы тарафыннан аның рәисе тәкъдиме буенча сайлана:

- ике урынбасар – Россия Федерациясе субъектлары татар иҗтимагый оешмалары вәкилләре, аларның берсе, кагыйдә буларак, Федераль татар милли-мәдәни мохтарияте (ФТМММ) вәкиле булып тора;

- урынбасар – чит илләр татар иҗтимагый берләшмәләре вәкилләренең берсе;

- урынбасар – Татарстан Республикасы вәкиле.

6.5.3. Берлекнең Милли Шурасы рәисе:

- Берлекнең Милли Шурасы эшчәнлегенә җитәкчелек итә;

- Берлекнең Милли Шурасы утырышларын җыя һәм уздыра;

- Берлекнең эчке эшчәнлеген җайга салучы документларны раслый;

- Съездның, Берлекнең Милли Шурасы карарларын һәм Берлек программаларын тормышка ашыруны контрольдә тота;

- Берлекнең Милли Шурасына үзенең урынбасарлары һәм Милли Шура Башкарма комитеты җитәкчесе кандидатураларын тәкъдим итә;

- дәүләт хакимияте органнарында һәм җирле үзидарә органнарында, суд органнарында, иҗтимагый берләшмәләрдә Берлек мәнфәгатьләрен яклый, Берлек исеменнән гаризалар, мөрәҗәгатьләр һәм үтенечнамәләр җибәрә;

- Берлекнең Милли Шурасы Башкарма комитеты җитәкчесен вазыйфага билгели һәм вазыйфасыннан азат итә;

- Берлекнең Милли Шурасы Башкарма комитеты җитәкчесе тәкъдиме буенча аның структурасын һәм штат расписаниесен раслый;

- Берлек һәм Берлекнең Милли Шурасы исеменнән ышанычнамәдән башка эш йөртә.

6.6. Берлекнең Милли Шурасы президиумы.

6.6.1. Берлекнең Милли Шурасы президиумы Берлекнең Милли Шурасы утырышлары арасындагы чорда Берлек эшчәнлегенең агымдагы мәсьәләләре белән шөгыльләнә.

6.6.2. Президиум составы Берлекнең Милли Шурасы утырышында биш елга Берлекнең Милли Шурасы әгъзаларыннан сайлана, аларның саны 15 кешедән дә артык булырга тиеш түгел.

6.6.3. Берлекнең Милли Шурасы президиумы эшчәнлегенә Берлекнең Милли Шурасы рәисе җитәкчелек итә.

6.6.4. Берлекнең Милли Шурасы президиумы әгъзалары компетенциясе һәм вәкаләтләре Берлекнең Милли Шурасы тарафыннан билгеләнә.

6.6.5. Берлекнең Милли Шурасы президиумы утырышлары ким дигәндә кварталга бер тапкыр үткәрелә.

6.6.6. Берлекнең Милли Шурасы президиумы, аның утырышларында әгъзаларының яртысыннан күбрәге катнашкан очракта, карарлар кабул итәргә хокуклы санала. Берлекнең Милли Шурасы президиумы карарлары тавышларның гади күпчелеге белән кабул ителә.

6.7. Берлекнең Милли Шурасы Башкарма комитеты – Берлекнең башкарма органы.

Берлекнең Милли Шурасы Башкарма комитеты:

- Съезд, Берлекнең Милли Шурасы утырышлары, Берлекнең Милли Шурасы президиумы һәм Берлекнең программа документлары карарларын гамәлгә ашыру эшен оештыра;

- Берлекнең эш планын тормышка ашыра һәм хисаплылыкны алып баруны тәэмин итә;

- Берлек һәм Берлекнең Милли Шурасы эшчәнлеген хокукый яктан һәм бухгалтерия ягыннан тәэмин итүне оештыра;

- Берлекнең Милли Шурасы утырышларын әзерләүне тормышка ашыра;

- оешмалар – Берлек әгъзаларына оештыру һәм методик ярдәмне гамәлгә ашыра;

- Берлек әгъзалары (иҗтимагый берләшмәләр, милли-мәдәни мохтариятләр, иҗтимагый оешмалар) реестрын алып бара;

- ел саен Берлекнең дәүләт теркәве органнарына даими гамәлдә булган җитәкчелек итү органы урнашкан урыны, аның атамасы һәм Берлек җитәкчеләре турында мәгълүматны күрсәтеп, Юридик затларның бердәм дәүләт реестрына кертелә торган белешмәләр күләмендә үзенең эшчәнлеген дәвам итүе турында мәгълүмат бирә;

- Берлекнең Милли Шурасы Башкарма комитетының эчке эшчәнлеген җайга салучы документларны эшли һәм раслый;

- Берлекнең еллык хисабын һәм еллык бухгалтерия балансын әзерли;

- Берлекнең финанс планын әзерли һәм аны үзгәртү буенча тәкъдимнәр кертә;

- Берлекнең башка оешмаларда катнашуы буенча тәкъдимнәр әзерли.

Берлекнең Милли Шурасы Башкарма комитеты белән Берлекнең Милли Шурасы рәисе тарафыннан вазыйфага билгеләп куелучы Берлекнең Милли Шурасы Башкарма комитеты җитәкчесе җитәкчелек итә.

Берлекнең Милли Шурасы Башкарма комитеты җитәкчесе булмаганда, аның функцияләре Берлекнең Милли Шурасы Башкарма комитеты җитәкчесенең урынбасарларының берсенә йөкләнә.

Берлекнең Милли Шурасы Башкарма комитеты структурасының эшчәнлек алып бару тәртибе әлеге Берлек Уставы, Берлекнең Милли Шурасы һәм аның рәисенең махсус нигезләмәләре һәм карарлары белән билгеләнә.

6.8. Берлекнең Милли Шурасы Башкарма комитеты җитәкчесе.

Берлекнең Милли Шурасы Башкарма комитеты җитәкчесе итеп Россия Федерациясе гражданы сайланырга мөмкин.

Берлекнең Милли Шурасы Башкарма комитеты җитәкчесе:

- Берлекнең Милли Шурасы рәисе тарафыннан үз вәкаләтләре чорына билгеләп куела;

- үз вәкаләтләре нигезендә Берлекнең Милли Шурасы Башкарма комитеты эшен оештыра;

- Съезд, Берлекнең Милли Шурасы, Берлекнең Милли Шурасы президиумы һәм Берлек программалары карарларын гамәлгә ашыруны тәэмин итә;

- законнарда билгеләнгән таләпләр нигезендә документлар буенча исәп һәм хисап алып бару мәсьәләләре өчен җаваплы була;

- Берлекнең Милли Шурасы рәисе белән килештерү буенча Берлекнең Милли Шурасы Башкарма комитеты җитәкчесе урынбасарларын билгели;

- Берлекнең Милли Шурасы рәисе ышанычнамәсе буенча дәүләт хакимияте органнарында һәм җирле үзидарә органнарында, суд органнарында, иҗтимагый берләшмәләрдә Берлек мәнфәгатьләрен яклый, гаризалар, мөрәҗәгатьләр һәм үтенечнамәләр җибәрә;

- үз вәкаләтләре кысаларында шартнамәләр (контрактлар), шул исәптән хезмәт шартнамәләре төзи;

- Берлекнең Милли Шурасы тарафыннан расланган сметалар һәм финанс-хуҗалык эшчәнлеге планнары нигезендә Берлекнең акчалары һәм мөлкәте белән идарә итә;

- Берлекнең Милли Шурасы Башкарма комитеты хезмәткәрләре штатын формалаштыра, Берлекнең Милли Шурасы Башкарма комитеты хезмәткәрләренең санын һәм хезмәт өчен түләү тәртибен раслый, Берлекнең Милли Шурасы Башкарма комитеты хезмәткәрләрен эшкә ала һәм эштән азат итә, бүләкли һәм аларны дисциплинар җәзага тарта;

- Берлекнең Милли Шурасы Башкарма комитеты хезмәткәрләре өчен мәҗбүри булып саналган карарлар һәм боерыклар кабул итә.

Берлекнең Милли Шурасы Башкарма комитеты җитәкчесе Берлекнең Милли Шурасы рәисенә хисап бирә.

6.9. Берлекнең контроль-ревизия комиссиясе.

6.9.1. Берлекнең финанс-хуҗалык эшчәнлегенә контрольне Берлекнең контроль-ревизия комиссиясе тормышка ашыра.

6.9.2. Берлекнең контроль-ревизия комиссиясе Берлекнең Съездында катнашучы махсус белемле делегатларның өчтән ике тавышы күпчелеге белән биш елга сайлана.

6.9.3. Берлекнең җитәкче органнары әгъзалары һәм Берлекнең Милли Шурасы Башкарма комитетының штаттагы хезмәткәрләре Берлекнең контроль-ревизия комиссиясе әгъзасы була алмый.

6.9.4. Берлек эшчәнлеген тикшерү нәтиҗәләре буенча контроль-ревизия комиссиясе Съездга Берлек эше турында хисап бирә.

6.9.5. Берлекнең контроль-ревизия комиссиясе Берлекнең вазыйфаи затларыннан кирәкле материалларны, бухгалтерия документларын һәм башка документларны, шулай ук аерым затларның Берлек алып барган хуҗалык эшчәнлеге белән бәйле аңлатма язуларын таләп итәргә хокуклы.

6.9.6. Берлекнең контроль-ревизия комиссиясе ел саен планлы ревизия уздыра. Планнан тыш ревизияләр Берлекнең контроль-ревизия комиссиясенең инициативасы буенча яисә Берлек Съезды йөкләмәсе буенча уздырылырга мөмкин.

6.9.7. Тикшерү нәтиҗәләрен контроль-ревизия комиссиясе Берлек Съездына тапшыра.

6.9.8. Берлекнең финанс эшчәнлегенә тикшерү уздыру өчен Берлекнең контроль-ревизия комиссиясе махсуслаштырылган аудит оешмалары (тышкы аудит) белән килешүләр төзергә хокуклы. Тышкы аудит Берлекнең Милли Шурасы рәисе тәкъдиме буенча Берлек Съезды карары белән раслана.

6.9.9. Берлекнең контроль-ревизия комиссиясе үз эшенә белгечләр, экспертлар һәм консультантлар җәлеп итәргә хокуклы, аларның эше өчен акчаны Берлек түли.

# **7 статья. Берлекнең структурасы.**

7.1. Берлекнең структурасын Берлекнең Россия Федерациясе субъектларында һәм чит ил дәүләтләрендә оештырыла торган филиаллары һәм вәкиллекләре тәшкил итә. Берлек Россия Федерациясенең гамәлдәге законнары нигезендә Россия Федерациясе территориясендә һәм чит илләрдә филиаллар һәм вәкиллекләр ачарга хокуклы. Россия Федерациясе территориясендә һәм чит илләрдә ачылган филиаллар һәм вәкиллекләр Берлекнең юридик зат хокукы булмаган структур бүлекчәләре булып тора.

7.2. Берлек филиалы булып Берлекнең урнашу урыныннан читтә урнашкан, аның функцияләрен яисә аларның бер өлешен, шул исәптән вәкиллек функцияләрен башкаручы аерымланган бүлекчәсе тора.

7.3. Берлек вәкиллеге булып Берлекнең урнашу урыныннан читтә урнашкан, Берлек мәнфәгатьләрен кайгыртучы һәм аны яклауны тормышка ашыручы аерымланган бүлекчәсе тора.

7.4. Берлекнең филиалларына һәм вәкиллекләренә Берлек мөлкәте бүлеп бирелә һәм алар Берлекнең Милли Шурасы тарафыннан расланган Нигезләмә буенча эш итә. Берлек филиалы яисә вәкиллеге мөлкәте филиал һәм вәкиллекнең аерым балансында һәм Берлек балансында исәпләнә. Филиаллар һәм вәкиллекләр җитәкчеләре Берлекнең Милли Шурасы тарафыннан билгеләнә һәм Берлекнең Милли Шурасы рәисе тарафыннан бирелгән ышанычнамә нигезендә эш итә.

# **8 статья. Берлекнең мөлкәте.**

8.1. Берлекнең милкендә хосусый җир кишәрлекләре, биналар, корылмалар, торак фонды, транспорт, җиһазлар, эш кораллары, мәдәни-мәгърифәти билгеләнештәге мөлкәт, акчалар, акцияләр, кыйммәтле кәгазьләр һәм Берлек эшчәнлеген матди тәэмин итү өчен кирәкле булган башка хәрәкәт итүче һәм хәрәкәт итмәүче милек булырга хокуклы.

8.2. Берлек милкендә Берлекнең уставта билгеләнгән максатлары нигезендә Берлек акчаларына булдырылган һәм сатып алынган учреждениеләр, нәшриятлар, массакүләм мәгълүмат чаралары булырга мөмкин.

8.3. Берлек акчалары түбәндәгеләрдән формалаштырыла:

- Россия Федерациясендә һәм татарлар күпләп яшәгән урыннарда татар халкының милли-мәдәни үсеше өлкәсендә программаларны үтәүгә дәүләт субсидияләреннән;

- Берлек тарафыннан оештырылган Берлекнең хуҗалык оешмаларыннан кергән керемнән;

- гражданнарның, дәүләт һәм хосусый оешмаларның, иҗтимагый берләшмәләрнең, шул исәптән чит илләрдәге, акчалата һәм натураль формадагы ирекле түләүләреннән һәм иганәчелек ярдәменнән;

- уздырыла торган лекцияләр, күргәзмәләр, лотерея уеннары, аукционнар, спорт чараларыннан һәм башка чаралардан кергән керемнәрдән.

8.4. Берлек милке хуҗасы булып Берлек тора. Берлекнең һәрбер әгъзасының Берлек ия булган милекнең бер өлешенә хуҗа булу хокукы булмый.

8.5. Берлекнең милеккә идарә хокукы әлеге Устав һәм Берлекнең эчке документлары белән билгеләнә.

8.6. Берлек үз милкендә булган мөлкәткә ия була, аннан файдалана һәм идарә итә.

8.7. Берлек үз йөкләмәләре буенча мөлкәте белән җавап бирә, Россия Федерациясе законнары нигезендә алар бурыч түләтү өчен алынырга мөмкин.

8.8. Берлек эшкуарлык эшчәнлеге алып барырга хокуклы, чөнки бу аның уставта билгеләнгән максатларын гамәлгә ашыруга хезмәт итә.

8.9. Берлек хуҗалык ширкәтләре, җәмгыятьләр һәм башка хуҗалык оешмалары булдырырга, шулай ук эшкуарлык эшчәнлеге алып баруга юнәлдерелгән мөлкәт сатып алырга хокуклы. Берлекнең эшкуарлык эшчәнлегеннән кергән акча Берлек әгъзаларына бүлеп бирелә алмый һәм фәкать берлекнең уставта билгеләнгән максатларына ирешү өчен файдаланырга тиеш.

# **9 статья. Берлектә исәп һәм хисап алып бару.**

9.1. Берлектә исәп, хисап һәм документлар әйләнеше Россия Федерациясе законнары нигезендә алып барыла.

9.2. Берлекнең вазыйфаи затлары Берлекнең еллык хисабында бирелгән мәгълүматның ышанычлылыгы өчен шәхси җаваплы була.

9.3. Берлектә документлар әйләнеше производствосы тәртибен Берлекнең Милли Шурасы рәисе билгели.

# **10 статья. Берлек Уставына үзгәрешләр һәм өстәмәләр кертү тәртибе.**

10.1. Берлек Уставына үзгәрешләр һәм өстәмәләр Берлек Съездында катнашучы махсус белемле делегатларның өчтән ике тавышы күпчелеге кворумы белән кабул ителгән Берлек Съезды карары белән кертелә.

10.2. Берлек Уставына үзгәрешләр һәм өстәмәләр законнарда билгеләнгән тәртиптә дәүләт теркәвенә алынырга тиеш һәм дәүләт теркәве узган көннән юридик көчкә ия була.

10.3. Берлек Уставы юридик затларны дәүләт теркәвенә алучы дәүләт органында дәүләт теркәве узганнан соң үз көченә керә.

# **11 статья. Берлекне яңадан оештыру һәм бетерү тәртибе.**

11.1. Берлекне яңадан оештыру турында карар Берлек Съездында катнашучы делегатларның дүрттән өч өлеше тавышы белән Берлек Съезды карары буенча кабул ителә.

11.2. Берлекне яңадан оештыру нәтиҗәсендә Россия Федерациясе Граждан кодексы белән билгеләнгән тәртиптә Берлекнең мөлкәти һәм мөлкәти булмаган хокуклары һәм бурычлары хокуклы варисына тапшырыла.

11.3. Берлекне яңадан оештырганда Россия Федерациясе Граждан кодексы нормалары нигезендә барлык документлар хокуклы варисына тапшырыла.

11.4. Берлекне бетерүБерлек Съездында катнашучы махсус белемле делегатларның дүрттән өч тавышы күпчелеге Берлек Съезды карары белән яисә суд карары буенча кабул ителә.

11.5. Ликвидация комиссиясе билгеләп куелган көннән Берлек эшләре идарәсе буенча барлык хокуклар һәм вәкаләтләр аңа күчә.

11.6. Ликвидация комиссиясе юридик затларны дәүләт теркәвенә алу турында мәгълүмат бастырыла торган массакүләм мәгълүмат чаралары органында Берлекне бетерү, кредиторлар таләпләре гаризалары тәртибе һәм сроклары турында мәгълүмат бастыра.

11.7. Ликвидация комиссиясе Берлек мөлкәтен бәяли, дебиторлар һәм кредиторларны ачыклый, Берлекнең өченче затларга булган бурычларын түләү буенча чаралар күрә, шулай ук арадаш һәм ликвидация балансы төзи.

11.8. Берлекне бетерү нәтиҗәсендә калган милек, кредиторлар таләпләрен үтәгәннән соң, Берлек Уставында каралган максатларга юнәлтелә.

11.9. Берлекне бетергән вакытта фәнни-тарихи әһәмияткә ия документлар дәүләт саклавына архивка тапшырыла. Документлар архив органнары таләпләре нигезендә Берлекнең үз көче һәм акчалары ярдәмендә тапшырыла.

11.10. Берлекне бетерү турында карар Юридик затларның бердәм дәүләт реестрыннан чыгару өчен Россия Федерациясе Юстиция министрлыгының Татарстан Республикасы буенча идарәсенә җибәрелә.